Ulrik Linnemann drømmer stadig om at deltage ved EM næste år, men det kræver mange penge at nå dertil.

Rallycross-køreren Ulrik Linnemann var den 20. august ude for en voldsom ulykke i Hamborg. Selv slap nordjyden afsted uden skader fra det voldsomme crash, men hans bil blev ødelagt, og skaderne truer nu med at stoppe hans internationale karriere. Rallycross-bilen, til en værdi på mere end to millioner kroner, er nemlig lejet hos et svensk team, og reparationsregningen bliver på mindst en halv million kroner. Penge, som Linnemann selv skal betale, da rallycrossbilerne ikke kan forsikres. Derfor har han oprettet en indsamling på facebook . - Et kæmpe skridt på vejen - Det går faktisk ret godt med indsamlingen, som er nået op på 150.000 kroner, og det er et kæmpe skridt på vejen, fortæller Ulrik Linnemann onsdag, da TV2 Nord ringer. Mens størstedelen af pengene kommer fra sponsorer, så er 40.000 af kronerne indsamlet af private. - Det er en stor motivation at vide, at så mange private mennesker håber at se mig tilbage igen, lige meget om det er venner eller fans, konstaterer rallycross-køreren. Men udover penge til indsamlingen har Ulrik Linnemann også modtaget flere rørende beskeder fra folk. - Alle var på en eller anden måde været rørt af uheldet og har spurgt ind til mig. Det er fedt, at folk bekymrer sig om mig, pointerer han. - Jeg er helt 100 procent okay, og havde jeg en bil klar igen, så ville jeg køre igen så snart, jeg kunne. Det er ikke noget, som sidder i mig. Se hele indslaget om ulykken, som TV2 Nord sendte den 21. august: Hårdt for familien Ulykken var dog mere hård for familien end for rallycross-køreren selv. - Mine forældre og kæreste var til stede, da ulykken skete, så de fik chokket på stedet og var glad for, jeg trådte ud af bilen. Min datter var der ikke, men hun så det på live tv, så hun var den første i røret, fortæller Ulrik Linnemann. - Det er jo en sikker sport, det beviser den her ulykke også, hvor jeg kan træde uskadt ud af bilen. Det er farligere at køre på landevejen. Jeg mistede min bror for 15 år siden i en trafikulykke, og dengang var det svært for min familie, at jeg ville køre, men det var den selvsamme bror, som gav mig interessen, så jeg ved, at han ville bakke mig op, hvis han stadig var her, påpeger han. I kampen om at få samlet nok penge ind til at kunne køre EM næste år, har Ulrik Linnemann også selv valgt at sætte sin racerbil til salg i håbet om at kunne købe den, han kørte galt i og selv reparere den.